ธนาคารกรุงไทย ผลักดันฉะเชิงเทราเมืองอัจฉริยะ จ่ายค่าโดยสาร-ซื้อสินค้า แบบไร้เงินสด
นายเฉลิม ประดิษฐอาชีพ ผู้ช่วยกรรมการผู้จัดการใหญ่อาวุโส สายงานเครือข่ายธุรกิจขนาดเล็กและรายย่อย ธนาคารกรุงไทย เปิดเผยว่า ธนาคารฯ ร่วมกับบริษัท ชุมพลรุ่งเรือง พัฒนาระบบรับชำระค่าโดยสารแบบไร้เงินสด ผ่านเครื่อง Krungthai EDC ด้วยการแตะบัตรเดบิต หรือบัตรเครดิตที่มีสัญลักษณ์ Contactless หรือสแกน QR CODE ด้วย Krungthai NEXT หรือ Mobile Banking ของทุกธนาคาร เริ่ม 1 ตุลาคมนี้ เพื่อให้ประชาชนเดินทางสะดวก ตอบโจทย์วิถีชีวิตยุคใหม่ ลดการสัมผัสและลดความเสี่ยงจากโรคโควิด-19 นอกจากนี้ ยังอำนวยความสะดวกให้กับผู้ประกอบการขนส่งสาธารณะ สามารถตรวจสอบรายการชำระเงินของรถโดยสารแต่ละคันผ่านระบบออนไลน์ ช่วยเพิ่มประสิทธิภาพการบริหารจัดการเงินสด โดยระยะแรกเปิดให้บริการรถโดยสารปรับอากาศ 20 ที่นั่ง จำนวน 5 คัน ครอบคลุมการเดินทางในเขตตัวเมือง หลังจากนี้มีแผนขยายการพัฒนาระบบรับชำระค่าโดยสารไปยังผู้ให้บริการขนส่งสาธารณะรูปแบบอื่น อาทิ รถสองแถวและรถตู้โดยสาร จำนวนมากกว่า 60 คันธนาคารฯ ร่วมยกระดับฉะเชิงเทราเป็น "เมืองอัจฉริยะ" หรือ Smart City โดยนำเทคโนโลยีและนวัตกรรมทางการเงิน 5 ด้าน ประกอบด้วย เศรษฐกิจอัจฉริยะ ผลักดันจังหวัดฉะเชิงเทราสู่สังคมไร้เงินสด ด้วยการนำระบบ Smart Market บริการรับชำระเงินด้วยช่องทางดิจิทัลให้กับ 2,200 ร้านค้าที่เข้าร่วมโครงการ ระบบขนส่งอัจฉริยะ ด้วยการพัฒนาระบบ EMV Contactless รองรับการชำระค่าโดยสารแบบไร้เงินสด พลเมืองอัจฉริยะ พัฒนา University Application ให้กับมหาวิทยาลัยราชภัฏราชนครินทร์ เชื่อมโยงระบบสารสนเทศของมหาวิทยาลัยกับระบบการทำธุรกรรมดิจิทัลของธนาคาร ความเป็นอยู่อัจฉริยะ ให้ประชาชนเข้าถึงบริการด้านสุขภาพพื้นฐานตั้งแต่แรกเกิดจนถึงวัยสูงอายุ ด้วย Health Wallet บนแอปพลิเคชันเป๋าตัง และเพิ่มประสิทธิภาพระบบงาน ลดขั้นตอน รวดเร็ว โปร่งใสและตรวจสอบได้ ทำให้เกิดธรรมาภิบาล ด้วยการเชื่อมต่อข้อมูลให้กับหน่วยงานภาครัฐ